ไฟแนนเชียลไดเจสต์
ก.ล.ต.พักงานผู้แนะนำลงทุน 3 ราย
28 ธ.ค. 2555

ก.ล.ต.พักงานผู้แนะนำลงทุน 3 ราย
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้สั่งพักการปฏิบัติหน้าที่ผู้แนะนำการลงทุน 3 ราย ได้แก่ นายสุทิน ชิมผลาพิบูลย์ นายศิริฤกษ์ กิตติคุณาดุล และนายวันชัย เพชรดาษดา จากบริษัทหลักทรัพย์ ฟิลลิป (ประเทศไทย) เป็นเวลา 1 เดือน ตั้งแต่วันที่ 27 ธ.ค. 2555 เนื่องจากไม่บันทึกเทปการให้คำแนะนำและการรับคำสั่งซื้อขายหลักทรัพย์และสัญญาซื้อขายล่วงหน้าทางโทรศัพท์ 
นอกจากนี้ ก.ล.ต.ได้เปิดเผยพฤติกรรมที่ไม่เหมาะสมในการปฏิบัติหน้าที่ของ น.ส.นันทภัค ศุภนิมิตอมร ผู้แนะนำการลงทุนด้านตลาดทุน บล.อีกแห่งหนึ่ง เนื่องจากได้รับมอบหมายจากผู้ลงทุนให้ตัดสินใจซื้อขายสัญญาซื้อขายล่วงหน้าแทนผู้ลงทุนระหว่างวันที่ 1-22 พ.ย. 2553 และรายงานการซื้อขายให้ลูกค้าระหว่างวันหรือสิ้นวันทางช่องทางอิเล็กทรอนิกส์และโทรศัพท์มือถือ โดยลูกค้ายอมรับรายการซื้อขายทำให้ลูกค้าเสียหาย 7.34 แสนบาท และ นส.นันทภัค ได้ชดใช้ค่าเสียหายให้แก่ลูกค้า 5 หมื่นบาทแล้ว
MCHAI ซื้อหุ้นเพิ่มทุน รพ.เจ้าพระยา
คณะกรรมการบริษัท โรงพยาบาลมหาชัย (MCHAI) มีมติอนุมัติให้บริษัทซื้อหุ้นสามัญเพิ่มทุนของบริษัท โรงพยาบาลเจ้าพระยา ตามสิทธิผู้ถือหุ้นเดิม จำนวน 919,305 หุ้น และซื้อเพิ่มในสัดส่วนที่ผู้ถือหุ้นรายย่อยอื่นๆ สละสิทธิ 550,286 หุ้น ในราคาหุ้นละ 20 บาท รวม 29.39 ล้านบาท
อมตะไฟเขียวบริษัทลูกเข้าตลาดหุ้น
คณะกรรมการบริษัท อมตะ คอร์ปอเรชัน (AMATA) มีมติอนุมัติฯ แผนการเสนอขายหุ้นใหม่ของบริษัท อมตะวีเอ็น ซึ่งเป็นบริษัทย่อย ที่จะเสนอขายหุ้นให้แก่ประชาชนเป็นครั้งแรกเพื่อเข้าตลาดหลักทรัพย์ โดยให้เปลี่ยนแปลงมูลค่าหุ้นที่ตราไว้จาก 10 บาท เหลือหุ้นละ 0.50 บาท
พร้อมกันนี้ ให้เพิ่มทุนจำนวน 75,685,000 บาท จากทุนเดิม 384,315,000 บาท เป็น 460,000,000 บาท โดยออกหุ้นเพิ่มทุน 151,370,000 หุ้น มูลค่าที่ตราไว้หุ้นละ 0.50 บาท
‘วรสิทธิ์’ขยับถือหุ้นฟินันซ่า 14.82%
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้รับแบบรายงานจาก นายวรสิทธิ์ โภคาชัยพัฒน์ ว่าได้มาของหุ้นบริษัท ฟินันซ่า (FNS) เมื่อวันที่ 24 ธ.ค. 2555 จำนวน 9.46% ของสิทธิออกเสียงทั้งหมดของกิจการ ทำให้ถือหุ้นเพิ่มเป็น 14.82%
PSL ซื้อเรือ 2 ลำมูลค่ารวม 842 ล้าน
บริษัท พรีเชียส ชิพปิ้ง (PSL) แจ้งว่า บริษัทย่อยได้ซื้อเรือมือสองจำนวน 2 ลำ คือ M.V. GOOD PRIDE และ M.V. GOOD PRECEDENT ซึ่งเป็นเรือบรรทุกสินค้าแห้งเทกอง ขนาดระวางบรรทุก 5.3 หมื่นเดทเวทตัน มูลค่ารวม 27.50 ล้านเหรียญสหรัฐหรือประมาณ 842.77 ล้านบาท 
หลังซื้อเรือทำให้กองเรือของบริษัทจะมีเรือจำนวน 38 ลำ ซึ่งมีขนาดระวางบรรทุกรวม 1,262,109 เดทเวทตัน